**Ben-Gurion University of the Negev**

**Department of Sociology and Anthropology**

**Kreitman School of Advanced Graduate Studies**

**מאת: ליאת דאודי, דוקטורנטית Liat Daudi**

**מנחה: פרופ' פנינה מוצפי-האלר Prof. Pnina Motzafi-Haller**

**אתנוגרפיה של פועלי פינוי פסולת בישראל: גבריות, אתנו-לאומיות, יחסי עבודה וסביבה**

**תיאור נושא המחקר**

רוב העוסקים בתעשיית איסוף וסילוק הפסולת בישראל הם גברים. מעל 15 אלף הם עובדי אשפה ומתוכם כ-8,000 גברים מועסקים בענף איסוף, טיפול וסילוק פסולת ופעילויות מיחזור. מחקרים מהשנים האחרונות מצביעים על העסקה עקיפה נרחבת בתחומי פינוי אשפה, ניקיון ואבטחה. בעקבות נתונים אלו המחקר הנוכחי מבקש להתעכב על יחסי עבודה והעסקה, כמו גם על יחסי הגומלין המתקיימים בין מגדר לבין מעמד ואתניות, היוצרים קשרים נוספים בין הגדרות שונות של גבריות ולאומיות.

במרכז המחקר סיפורי חיים של גברים העובדים לפרנסתם בפינוי פסולת עירונית בישראל. בתוך השאלה כיצד נראים חיי היום-יום של פועלי פינוי פסולת בישראל מצויה סדרת שאלות מחקר שיעסקו בכמה רבדים: **תיעוד החוויה מנקודת מבטם של הפועלים**: מהם התנאים שהובילו אותם לעסוק בפינוי זבל, אילו פעולות הם מבצעים במסגרת עבודתם וכיצד הם תופסים את תחום העיסוק שלהם. **גבריות במרחב מרובה שוליות**: מהו הרקע הביוגרפי והאתנו-לאומי שלהם וכיצד הוא נכרך במעמדם הכלכלי והחברתי. **סוציולוגיה של עבודה**: תנאי ההעסקה שלהם, יחסי עבודה וזכויות.

מתודולוגיית המחקר תעשה שימוש בשיטת המחקר האתנוגרפי שנקראת תצפית משתתפת. בהתאם, ארצה להשתלב במערך פינוי הפסולת העירוני כחוקרת-משתתפת, וכבת לאב ממשפחה מזרחית שעבד כנהג משאית זבל שנים רבות. כלומר, מצד אחד אבקש לפעול מפרספקטיבה מחקרית אתנוגרפית ורפלקסיבית, ומצד שני ארצה לקחת חלק בשלבי העבודה השונים של פועלי פינוי הפסולת במרחב העירוני בישובים שונים ברחבי הארץ. זאת על מנת להכיר מקרוב, עד כמה שניתן, את החלקים הפיזיים-סיזיפיים של העבודה.